TARYBOS REGLAMENTAS (EB) Nr. 1920/2004
2004 m. spalio 25 d.
iš dalies keičiantis Reglamentą (EB) Nr. 992/95, atidarantį tam tikrų Norvegijos kilmės žemės ūkio ir žuvininkystės produktų Bendrijos tarifines kvotas ir numatantį jų administravimą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į 133 jos straipsnį,
atsižvelgdama į Komisijos pasiūlymą,
kadangi:
(1)
Pagal Reglamentą (EB) Nr. 992/95 (1) tokiems produktams buvo nustatytos Bendrijos tarifinės kvotos.
(2)
Dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovakijos ir Slovėnijos (toliau - stojančiosios valstybės) dalyvavimo Europos ekonominėje erdvėje buvo sutarta EEE plėtros susitarimu, kurį 2003 m. spalio 14 d. pasirašė Bendrija ir jos valstybės narės, Islandija, Lichtenšteinas ir Norvegija bei stojančiosios valstybės.
(3)
Kol nebaigtos EEE plėtros susitarimui sudaryti reikalingos procedūros, sudarytas susitarimas apsikeičiant laiškais, kuris numato laikiną EEE plėtros susitarimo taikymą. Minėtas susitarimas apsikeičiant laiškais buvo patvirtintas Tarybos sprendimu 2004/368/EB (2).
(4)
EEE plėtros susitarimas apima 1973 m. EB ir Norvegijos laisvosios prekybos susitarimo papildomą protokolą (toliau - Protokolas), kuriame numatyta nustatyti naujas Bendrijos tarifines kvotas tam tikriems žuvininkystės produktams. Šios naujos tarifinės kvotos turėtų būti nustatytos.
(5)
Protokole numatyta, kad dviejų naujų tarifinių kvotų atėmimas sustabdomas kiekvienais metais spalio 15 d., pradedant nuo 2005 m., kad visą neišnaudotą likutį galima būtų importuoti metų pabaigoje.
(6)
Todėl Reglamentas (EB) Nr. 992/95 turėtų būti atitinkamai iš dalies pakeistas.
(7)
Kadangi EEE plėtros susitarimas įsigalioja 2004 m. gegužės 1 d., šis reglamentas turėtų būti taikomas nuo tos pačios dienos ir turėtų įsigalioti nedelsiant,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 992/95 iš dalies keičiamas taip:
1)
Įterpiamas šis straipsnis:
„2a straipsnis
Nuo 2005 m. kiekvienų metų spalio 15 d. sustabdomas papildomų kvotų atėmimas su eilės numeriais 09.0760 ir 09.0763.
Kitą darbo dieną neišnaudotas tų kvotų likutis gali būti naudojamas importui, deklaruojamam nuo tų metų spalio 1 d. papildomos kvotos ribose su eilės numeriu 09.0778 tiems metams.
Nuo kiekvienų metų spalio 15 d. visos atimtos, bet vėliau grąžintos dėl neišnaudojimo, kvotos naudojamos tik importui, deklaruojamam nuo tų metų spalio 1 d.“
2)
I ir II priedai iš dalies keičiami pagal šio reglamento priedą.
2 straipsnis
1. 2004 m. metiniai tarifinių kvotų dydžiai su eilės numeriais 09.0752, 09.0756 ir 09.0758 sumažinami proporcingai kvotų laikotarpio daliai ištisomis savaitėmis, kurios praėjo iki 2004 m. gegužės 1 d.
2. 2004 m. atidaromos tarifinės kvotos su eilės numeriu 09.0754 laikotarpiui nuo birželio 15 d. iki gruodžio 31 d., 24 800 tonų kiekiui.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. spalio 25 d.